Theobaldus, Trecensis comes palatinus, omnibus prepositis suis, majoribus et ballivis. Mando vobis et precipio quod sicut res nostras diligitis, res fratrum de Moris et omnia que ad jus ipsorum pertinent, ubicumque fuerint in potestate vestra, tanquam mea custodiatis, et manu teneatis, et ab omni injuria et gravamine defendatis. Si quis autem eis injuriam inferre, vel ad res ipsorum absque causa rationali, vel antequam causas mihi ostendat, manum extendere presumpserit, de rebus ipsius tantum capiatis, quas res dictorum fratrum reddat integras, et ipsis fratribus pro emendatione C. solidos solvat. Quod nisi feceritis, sciatis quod illos solidos C. de vestro proprio persolvetis. Actum anno Domini MºCºXCºIX, mense Februario.